מערך עוטף עצורים

מערך עוטף עצורים הוא ארגון חברתי הפועל למתן תמיכה משפטית למפגינים נגד הרפורמה המשפטית בישראל (2023). הארגון החל לפעול בשנת 2020, בימי מחאת בלפור, כיוזמה של מספר עורכי דין. ב-2023, בעקבות המחאה נגד הרפורמה המשפטית, התמסד הארגון והתרחב לכל הארץ.

 רקע 
מערך עוטף עצורים הוא יוזמה אזרחית שהוקמה במטרה לספק סיוע משפטי למפגינים במחאה למען ערכי הדמוקרטיה בישראל. המערך, הכולל כ-50 עורכי דין מתנדבים המעניקים ייצוג פרו-בונו, נוסד בשל דיווחים על ריבוי מעצרי שווא במהלך ההפגנות נגד הממשלה. במקביל לכך, תועדה עלייה משמעותית באלימות המשטרתית.

מטרתו המוצהרת של מערך עוטף עצורים היא הענקת תמיכה, ייעוץ וייצוג משפטי מקיף - פלילי, אזרחי ותעבורה - לפעילי ופעילות המחאה למען ערכי הדמוקרטיה. כחלק מהתמיכה מספק מערך עוטף עצורים ליווי משפטי ורגשי מלא לפעילי המחאה הנעצרים ולמשפחותיהם, תוך מחויבות עמוקה לשמירה על חופש הביטוי, המחאה והציביון הדמוקרטי בישראל.

מערך עוטף עצורים החל להתגבש ב-2020 עם מחאת בלפור, והוקם כארגון בינואר 2023 עם תחילת ההפגנות נגד ההפיכה המשפטית. בשנת 2025 הפך המערך לעמותה רשומה.

מערך עוטף עצורים פרוש בפריסה ארצית מלאה ונותן מענה בכל נקודה בישראל. המערך עובד בשיתוף פעולה עם מיזם אלימות ישראל, המרכז מידע אודות אלימות במחאות והפגנות.

מנכ"לית העמותה היא סמדר להב אבנשטיין.

 פעילות המערך 
ממוזער|מערך עוטף עצורים בראש השנה 2023
המערך מספק ליווי למפגינים החל מרגע המעצר ועד לסיום ההליכים המשפטיים.

במהלך השנים הרחיב המערך את פעילותו המשפטית והוא עוסק גם בליווי בהגשת תלונות למח"ש, ערעורים על החלטות לסגירת תיקים ועד ייצוג מוחים בתביעות דיבה שהוגשו נגדם על-ידי שוטרים. בנוסף הוא עוסק בצווי הרחקה, בהתמודדות עם דו"חות שניתנו למוחים, במאבק על חידוש רישיונות נשק שנשללו, בביטול הקפאת ימי מילואים ובהגשת עתירות לבג"ץ.

ביוני 2023 הוקמה זרוע אזרחית העוסקת בהגשת תביעות נזיקין ותביעות אישיות נגד שוטרים. נכון למאי 2024 היו קיימות כ-40 תביעות בנושא, המטופלות בידי 7 עורכי דין מתנדבים, ביניהם עורכי דין מהמשרדים הגדולים בתחום.

במערך פועלים גם עורכי דין בתחום התעבורה. נכון ליוני 2024 פעלו במערך 6 עורכי דין המלווים כ-250 מוחים שפנו בעקבות קבלת דוחות לרכבים ולהולכי רגל. בדרך כלל, דוחות על חסימה של דרך מרכזית הם סביב ה-1,000 שקלים ו-4 נקודות.

מאז תחילת המחאה ועד היום טופלו על ידי מערך עוטף עצורים קרוב ל-2,300 מוחים שנעצרו ואחוז השחרורים, אחרי לכל היותר לילה אחד במעצר, עומד על קרוב ל-100%. לפי נתוני מערך "עוטף העצורים" רק ב-0.8% מהמעצרים נוהל הליך משפטי כלשהו (נכון ליולי 2024).

ב-2025 לאחר שעשרות תלונות נגד שוטרים נסגרו במח"ש ללא טיפול, החל המערך לצאת במהלך של תביעות אישיות נגד שוטרים. בין השאר הגיש המערך באמצעות עורכות הדין גבי לסקי ושרית גולן תביעה נגד משטרת חדרה בגין מעצר השווא של יולנדה יבור, שהפגינה מול בית ראש הממשלה. ב-2025 יצא המערך בדרישה מהמשטרה לעצור את השימוש בבואש אשר מכיל חומרים רעילים.

לצד "עוטף עצורים" פועל גם מערך ייעודי לתמיכה נפשית במפגינים, וכן מנגנון "הקפצת עצורים", שמטרתו לגייס במהירות פעילים שיתמכו בעצורים בתחנות המשטרה ובבתי המשפט.

 ייצוגים בולטים 
ממוזער|עורכי הדין גבי לסקי (מימין) ויוני נוסבאום (משמאל) ממערך עוטף עצורים עם ירדן מן (במרכז) לאחר זיכויה בבית המשפט. ספטמבר 2025
 באפריל 2023 ייצגו את מנכ"ל צ'מפיון מוטורס  דן אורנשטיין כשנעצר מול ביתו של ח"כ יולי אדלשטיין בהרצליה.
 ב-2024 החלו לייצג שניים מתוך ארבעת החשודים בשיגור נורי תאורה ליד ביתו של ראש הממשלה בנימין נתניהו בקיסריה.
 ב-2024 ייצגו שלוש נשים שנעצרו לאחר שחילקו עלונים עם תמונות החטופים בבית הכנסת שבו מתפלל יולי אדלשטיין בהרצליה. התיק נסגר מחוסר אשמה פלילית.
 ב-2024 החלו לייצג את נועה גולדנברג, שהואשמה בזריקת חול בחוף הים בתל אביב על השר לביטחון פנים איתמר בן גביר.
 ב-2024 ייצגו את ירדן מן במשפטה בו הואשמה בתקיפה השרה להגנת הסביבה עידית סילמן במרכז מסחרי ברחובות. בסיום המשפט זוכתה מן מכל ההאשמות נגדה.

 קישורים חיצוניים 





 הערות שוליים 

קטגוריה:ישראל: עמותות
קטגוריה:המחאה נגד בנימין נתניהו
קטגוריה:אלימות משטרתית בישראל